د کورني امنیت وزیر: د ټرمپ فرمان د مسلمانانو پر سفر بندیز نه لگوي
په متحدو ایالتونو مهاجرت پورې اړوندو دریو ادارو د جمهور رئیس ټرمپ د فرمان ملاتړ کړی دی.
د امریکا د کورني امنیت نوی وزیر، جان کیلي وایې چې اړوندې ادارې وخت ته اړتیا لري څو د مهاجرت او ویزو شته سیسټمونه وارزوي. هغه وویل: "دا د سفر بندیز نه دی دا یوه موقتي دمه ده چې څو وکولی شو امریکا ته د مهاجرت او ویزو سیسټمونه وارزوو." د ټرمپ اجرائیوي فرمان د ۹۰ ورځو لپاره امریکا ته د اوو مسلمانو هېوادونو د اتباعو پر راتګ محدودیتونه لګولي دي. کتونکي د ټرمپ حکم د مسلمانانو په راتګ بندیز بولي، هغه څه چې امریکايي مقامات یې نه مني. جان کیلي خبریالانو سره د خبرو پر مهال وویل چې د فرمان یواځنۍ موخه د امریکا خاورې ته د ترهګرو د ننوتلو څخه مخنیوی دی. یو شمیر خلک پدې باور دي چې د ټرمپ فرمان امریکا ته د مسلمانانو پر راتګ بندیز لګولی خو ښاغلي کیلي په ټینګار وویل: "دا [فرمان] د مسلمانانو پر راتګ بندیز نه دی." د امریکا په څو ایالتونو کې د جمهور رئیس ټرمپ د فرمان پر وړاندې څارنوالانو شکایت ثبت کړی دی. د واشنګټن سټیټ په ګډون، د ویرجینیا او ماساچوسیت ایالتونو څارنوالانو او د سن فرانسیسکو ښار څارنوال پدې تړاو حقوقي دعوه کړې ده. د ماساچوست ایالت لويه څارنواله، مورا هیلي د ټرمپ فرمان غیرقانوني وباله ویې ویل:"دا فرمان د مذهب پر اساس تبعیض ته لمن وهي، ددې ایالت اوسیدونکي له برابر قانوني خوندیتوب څخه محروموي او ورسره فرمان د فدرال مهاجرت له قانون سره په ټکر کې دی." پر همدې حال په کالیفرونیا کې د سان فرانسیسکو ښار څارنوال، ډېنس هریررا وایې چې د ټرمپ فرمان ددې سبب شوی چې ښارونه میلیاردونه ډالر له لاسه ورکړي. ډېنس هریررا وویل: "د جمهور رئیس فرمان نه یواځې غیرقانوني دی بلکه د امریکايي ارزښتونو پر ضد هم دی." د رویترز د خبري آژانس د یوې نظر پوښتې پر بنسټ د ټرمپ اجرائیوی فرمان امریکایان سره ویشلي دي داسې چې ۴۹ فیصده خلک د فرمان ملاتړ کوي او نور ورسره موافق نه دي.